সৌদিতে তিন ঘণ্টা কর্মবিরতির ঘোষণা, না মানলে দণ্ড | baybengalnews.com
সৌদিতে তিন ঘণ্টা কর্মবিরতির ঘোষণা, না মানলে দণ্ড
২০১৭, জুন ১৭ ০৯:৫৬ পূর্বাহ্ণ আন্তর্জাতিক ডেস্ক#
অতিরিক্ত গরমের কারণে সৌদি আরবে তিন ঘণ্টা কর্মবিরতি পালন করতে সংশ্লিষ্টদের নির্দেশ দিয়েছে দেশটির শ্রম ও সমাজ উন্নয়ন বিষয়ক মন্ত্রণালয়। দুপুর ১২টা থেকে বিকেল ৩টা পর্যন্ত কর্মবিরতি চলবে। এই আদেশ অমান্য করলে দণ্ড ভোগ করতে হবে। মন্ত্রণালয়ের ওয়েবসাইটে বলা হয়, বৃহস্পতিবার (১৫ জুন) থেকে শুরু হওয়া এ কর্মবিরতি চলবে চলতি বছরের ১৫ সেপ্টেম্বর পর্যন্ত। এই আদেশ অমান্যকারীদের জন্য জেল-জরিমানার ব্যবস্থা রাখা হয়েছে। দেশটির শ্রম ও সামাজিক উন্নয়ন মন্ত্রণালয়ের মুখপাত্র খালিদ আবু আল খাইল বলেন, সব কর্মীর জন্য নিরাপদ এবং ঝুঁকিমুক্ত কাজের পরিবেশ প্রদান করতে চায় মন্ত্রণালয়। সে কারণে দুর্ঘটনা এড়াতে নিরাপত্তা সতর্কতা বাড়ানোর জন্য এ ধরনের উদ্যোগ নেয়া হয়েছে। এতে উৎপাদনক্ষেত্রে ইতিবাচক প্রভাব পড়বে বলেও মন্তব্য করেন তিনি। তিন বছর ধরে এ ধরনের নিষেধাজ্ঞা চললেও অভিযোগ উঠেছে অনেক অনিয়মেরও। প্রাথমিক অবস্থায় অনেক প্রতিষ্ঠানই এ আইন অমান্য করে শ্রমিক কর্মচারীদের কাজ করতে বাধ্য করেছে। এ ব্যাপারে আইন অমান্যকারীদের তিন হাজার থেকে ১০ হাজার সৌদি রিয়াল জরিমানাসহ ব্যবসাপ্রতিষ্ঠানও এক মাস বন্ধ রাখার শাস্তির ঘোষণা জারি করেছে সরকার। বিভিন্ন প্রচারমাধ্যমে এই নিষেধাজ্ঞা সম্পর্কে শ্রম ও সামাজিক উন্নয়ন মন্ত্রণালয় আইনটির ব্যাপারে কর্মচারী, মালিক সবাইকে সতর্ক করে দিয়েছে। এ ব্যাপারে জনসচেতনতার জন্য বিভিন্ন সড়কের গুরুত্বপূর্ণ স্থানে বিলবোর্ডও লাগানো হয়েছে। এই ওয়েব সাইটের কোন লেখা, ছবি, ভিডিও অনুমতি ছাড়া ব্যবহার বেআইনি।